HTS Daniel Pienaar vier 120ste jaar | News24
HTS Daniel Pienaar vier 120ste jaar
HTS Daniel Pienaar Photo:
'n Mens wonder of ds. Daniel Pienaar, die stigter van HTS Daniel Pienaar, gedink het dat die "ekperiment-skool" van 1895 sou ont-wikkel tot die oudste bestaande tegniese skool in Suid-Afrika.
Ook wat hy sou sê oor die duisende DP-skoolverlaters wat belangrike en prominente bydraes sou maak tot die akademie aan verskeie universiteite, industriële en tegnologiese ontwikkeling van Suid-Afrika sowel as ander lande in die wêreld.
Die ontstaan van die Hoër Tegniese Skool Daniel Pienaar is te danke aan die opening van die destydse Uitenhage Ambagskool op 2 April 1895.
Die armoede en min toekomsgeleenthede van Afrikanerseuns teen die einde van die 19de eeu was vir ds. Danie Pienaar 'n groot bekommernis. Daarom het hy die ambagskool geopen om 'n heenkome daar te stel waar Afrikanerseuns 'n vaardigheid kon aanleer om selfonderhoudend te word.
Die Uitenhage Ambagskool was die tweede skool van hierdie aard wat in die destydse Kaapkolonie geopen is. Die eerste een is in 1894 in Kaapstad geopen, maar kon nie die toets van tyd deurstaan nie en is in 1906 gesluit. Derhalwe is die HTS Daniel Pienaar, alhoewel nie die eerste een wat geopen is nie, die oudste bestaande tegniese skool in Suid-Afrika.
Die naam van die skool het oor die jare drie keer verander. Vir die eerste 50 jaar was dit die Ambagskool Uitenhage. In 1944 is die naam verander na die Hoër Tegniese Skool Uitenhage en in 1956 het die skool die huidige naam, Hoër Tegniese skool Daniel Pienaar gekry. Die skool is vernoem na ds. Daniel Josua Pienaar.
Die huidige skoolkampus is in 1975 betrek. Dus in 2015 word nie net die stigting van die skool 120 jaar gelede gehuldig en gevier nie - dit is ook die 40ste verjaarsdag van die huidige skoolkampus in Fairbridge Heights.
Die eerste skoolgebou is in 1895 in Cuylerstraat langs die Swartkopsrivier geopen met 'n leerdertal van 30 seuns. Die getalle het vinnig gegroei en die twee slaapsale vir 45 seuns was vol. 'n Deel van die wamakerswinkel is bedags as eetsaal en drie aande per week as klaskamer gebruik.
Die eerste skoolhoof (toe superintendent genoem) was was mnr. F. Döege en sy salaris was ongeveer R20 per maand.
Die skoolgeboue in Laer Cuylerstraat was nie funksioneel nie en spasie het 'n probleem geword nadat die leerdertal sterk gegroei het.
Kort voor die betrekking van die huidige kampus in 1975, is gr. 8-leerders vanaf die begin van 1973 vir klasdoeleindes in 'n gedeelte van die ou Queen Mary Hospitaalgeboue in Kanonheuwel. Op 1 Oktober 1975 het die amptelike opening van die nuwe skoolkampus in Fairbridge Heights plaasgevind.
Daniel Pienaar spog met verskeie oudskoliere wat top poste beklee in die sakewêreld, nywerheid- en konstruksiebedrywe en in die akademie.
Oudskolier van 2001, dr. Christie Dorfling, tans verbonde aan die Chemiesie Ingenieurwese Departement van die Universiteit van Stellenbosch, hou steeds die rekord vir die hoogste punte in die RSA tydens sy studie vir die B.Ing Chemiese Ingenieurswese graad.
Dewald Oosthuizen, adjunkhoofleier van 2012 en tans besig met die B.Ing Chemiese Ingenieurswese aan die Universiteit van Stellenbosch, het die afgelope twee jaar die tekenning gekry as die beste ingenieursstudent aan die US.
120 Bestaansjaar vieringe
Daar vind verskeie vieringsgeleenthede in 2015 plaas. Dans en kaas- en wyngeselligheid op Vrydag, 17 April in die skoolsaal. Kranslegging by ds. Daniel Pienaar se graf. Straatoptog vanaf die ou skool in Cuylerstraat tot by die huidige kampus en stigtinghuldigingsbyeenkoms op Vrydag, 24 April om 10:00 in die Binnehuise Sportsentrum, word beplan.
Die vierings bereik 'n hoogtepunt met 'n reünienaweek tydens 24 – 26 April 2015 met 'n oudskolierekuieraand op Vrydagaand, 24 April.
Op Saterdag, 26 April is daar 'n kermis rondom die A-rugbyveld terwyl rugbywedstryde teen H/S Framesby plaasvind.
Die reünie-naweek word afgesluit met 'n kerkdiens in Uitenhage Moedergemeente op Sondag, 26 April om 09:00.